“Имзагызны куйгансыз бит...”

	Ике ел элек бер банк банкротлыкка чыккач, икенчесе безгә акчаларны кайтарып биргән иде. Шунда ук 7,6 процент арттыру шарты белән акчаларыгызны безнең банкка сала аласыз дигәч, хатыным белән ризалашып, бер еллык срок белән салып куйдык.	 Бер елдан килгәч, хатынымныкын элекке шартларда бер елга озайттылар. Аныкы турында дәгъва юк. Ә минем счетка килгән процент акчасыннан “комиссия” дип 1570 сум акчаны киметеп куйганнар. Акчаны салганда бу комиссия турында әйтүче булмады. Әйтсәләр, андый шартларга ризалашучы табылмас иде, мөгаен. Бер ел үткәннән соң килгәндә акча тотылу турында белмәгән идем. Зуррак процент белән сала торган вариант бар дигәч, ризалаштым. Тагын бер елдан, ягъни бу елның февралендә баргач, минем счетка ничә процент акча килергә тиешлеген белә алмый азапландылар. Нинди срок белән салынганын да әйтә алмадылар. Теге комиссия тотылуын шунда гына белдем. Һәм кире кайтарып бирүләрен сорадым. “Сез имзагызны куйгансыз бит, сезгә хезмәт күрсәткән оператор да бездә эшләми инде”, – диделәр. Банк җитәкчесен чакырыгыз әле дигәч, ул юк дип җавап бирделәр. “Сез алдашасыз бугай, хәзер үзем эзләп табам”, – дигәч, җитәкче ханымны чакырып чыгардылар. Ул да сез шул шартларга риза булып, имзагызны куйгансыз бит диде. “Миңа ул турыда аңлатучы булмады бит!” – мин әйтәм. “Бездә акча юк, акча Мәскәүдә”, – диде җитәкче ханым. Аннан үзе әйтеп торып, комиссия акчасын кайтарып бирүләрен сорап, миңа гариза яздыртты. 15 февральдә килерсез дигәч барган идем, әле җавап килмәде диделәр. 
	Рифкать ИБРАҺИМОВ	
Татарстан яшьләре

	№ --- | 22.04.2019	


